Document ID: 32005D0367

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Απριλίου 2005
με την οποία εξουσιοδοτούνται τα κράτη μέλη να κυρώσουν προς το συμφέρον της Ευρωπαϊκής Κοινότητας τη σύμβαση της Διεθνούς Οργάνωσης Εργασίας σχετικά με τα έγγραφα ταυτότητας των ναυτικών (σύμβαση αριθ. 185)
(2005/367/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 σημείο 2 στοιχείο β) σημείο i), σε συνδυασμό με το άρθρο 300 παράγραφος 2 πρώτο εδάφιο πρώτη φράση και παράγραφος 3 πρώτο εδάφιο,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η Ευρωπαϊκή Κοινότητα καταβάλλει προσπάθειες για την εγκαθίδρυση ενός χώρου ελευθερίας, ασφάλειας και δικαιοσύνης, θεμελιωμένου, μεταξύ άλλων, σε μια κοινή πολιτική θεωρήσεων.
(2)
Η (αναθεωρηθείσα) σύμβαση αριθ. 185 της Διεθνούς Οργάνωσης Εργασίας (στο εξής: «ΔΟΕ») σχετικά με τα έγγραφα ταυτότητας των ναυτικών, θεσπίσθηκε στις 19 Ιουνίου 2003 στο πλαίσιο της Γενικής Διάσκεψης της ΔΟΕ, που συνεκλήθη στη Γενεύη από το διοικητικό συμβούλιο του Διεθνούς Γραφείου Εργασίας.
(3)
Η ανωτέρω σύμβαση αντιπροσωπεύει πολύτιμη συμβολή στη βελτίωση της ασφάλειας στον ναυτιλιακό κλάδο διεθνώς και στην προαγωγή αξιοπρεπών συνθηκών διαβίωσης και εργασίας για τους ναυτικούς· επομένως, είναι ευκταίο να τεθούν σε εφαρμογή οι διατάξεις της το ταχύτερο δυνατό. Ωστόσο, ορισμένα από τα άρθρα της σύμβασης εμπίπτουν στην κοινοτική αρμοδιότητα για τις θεωρήσεις.
(4)
Η Κοινότητα δεν δύναται να κυρώσει την εν λόγω σύμβαση, δεδομένου ότι μόνο τα κράτη μέλη μπορούν να είναι μέρη αυτής.
(5)
Κατά συνέπεια, το Συμβούλιο θα πρέπει να εξουσιοδοτήσει τα κράτη μέλη τα οποία δεσμεύονται από τις κοινοτικές διατάξεις περί θεωρήσεων επί τη βάσει της συνθήκης, να κυρώσουν τη σύμβαση προς το συμφέρον της Κοινότητας, υπό τους όρους που καθορίζονται στην παρούσα απόφαση.
(6)
Σύμφωνα με το άρθρο 1 του πρωτοκόλλου για τη θέση του Ηνωμένου Βασιλείου και της Ιρλανδίας που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Ιρλανδία και το Ηνωμένο Βασίλειο δεν μετέχουν στη θέσπιση της παρούσας απόφασης. Κατά συνέπεια, και με την επιφύλαξη του άρθρου 4 του προαναφερθέντος πρωτοκόλλου, η παρούσα απόφαση δεν εφαρμόζεται ούτε στην Ιρλανδία ούτε στο Ηνωμένο Βασίλειο.
(7)
Σύμφωνα με το άρθρο 4 του πρωτοκόλλου για τη θέση της Δανίας που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία είναι αποδέκτης της παρούσας απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη εξουσιοδοτούνται να κυρώσουν τη σύμβαση σχετικά με τα έγγραφα ταυτότητας των ναυτικών, η οποία θεσπίσθηκε στις 19 Ιουνίου 2003.
Το κείμενο της σύμβασης επισυνάπτεται στην παρούσα απόφαση.
Άρθρο 2
Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.
Λουξεμβούργο, 14 Απριλίου 2005.

Labels: 8
13
5
11